《留侯》
宋代·吕本中

留侯下邳时，豪气或未除。晚节欲轻举，效在黄石书。

其书本无言，一叹三呜呼。彼公实天人，识此鹓凤雏。

良田有芜秽，令子痛自锄。万事不得已，一身常晏如。

袖手默无语，四方瞻步趋。不知隆准公，果能知子无。

小儿荀彧辈，下及崔浩徒。谓能明子心，此语亦已诬。

不能处其知，正足杀其躯。所恨生已晚，圣门无坦途。

学不尽其才，未免风俗驱。诗书在煨烬，子何不回车。

试问礼之本，更观心地初。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。